[pic] | KOMISIA EURÓPSKYCH SPOLOČENSTIEV | Brusel, 3.2.2009 KOM(2009) 42 v konečnom znení OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Správa o vykonávaní akčného plánu na posilnenie úlohy dohľadu Komisie v rámci spoločného riadenia štrukturálnych opatrení OZNÁMENIE KOMISIE EURÓPSKEMU PARLAMENTU, RADE A DVORU AUDÍTOROV Správa o vykonávaní akčného plánu na posilnenie úlohy dohľadu Komisie v rámci spoločného riadenia štrukturálnych opatrení 1. ZHRNUTIE Komisia prijala 19. februára 2008 akčný plán na posilnenie svojho dohľadu nad členskými štátmi v súvislosti so spoločným riadením štrukturálnych opatrení (ďalej len „akčný plán“)[1]. Cieľom tohto akčného plánu je posilniť opatrenia Komisie v záujme riešenia vysokého počtu chýb pri úhradách za štrukturálne opatrenia a nedostatkov systémov riadenia a kontroly členských štátov. S prihliadnutím najmä závery a odporúčania Európskeho dvora audítorov (ďalej aj ako „EDA“) uvedené v jeho výročnej správe za rok 2006 sa v akčnom pláne stanovuje 37 opatrení zoskupených do 10 hlavných okruhov, ktoré sa majú vykonať do konca roka 2008. Tieto opatrenia zahŕňajú preventívne opatrenia na dosiahnutie účinnejších kontrol zo strany členských štátov, nápravné opatrenia s cieľom zabezpečiť, že nezrovnalosti v úhradách výdavkov budú odhalené a spätne získané do rozpočtu EÚ, a opatrenia zamerané na zlepšenie kvality správ o kľúčových údajoch zasielaných členskými štátmi a Komisiou, ktoré majú rozhodujúci význam pre monitorovanie účinnosti viacročných systémov kontroly. Tento prístup spočíva v znižovaní zostatkového rizika chýb uplatňovaním opatrení na zlepšenie systémov dohľadu a kontroly s cieľom znížiť výskyt chýb na jednej strane a na druhej strane prijímaním opatrení, ktorými sa zvýši objem spätne získaných súm. Komisia informovala Európsky parlament o pokroku dosiahnutom v súvislosti s akčným plánom prostredníctvom štvrťročne zasielaných monitorovacích tabuliek. Komisia takisto každý štvrťrok samostatne informovala Európsky parlament o úpravách financovania vyplývajúcich z jej opatrení. V novembri 2008 bola Európskemu parlamentu, Rade a Európskemu dvoru audítorov zaslaná predbežná správa o pokroku, ktorá zahŕňala výsledky za prvé tri štvrťroky[2]. V druhom oddiele tejto správy sa podrobne uvádzajú výsledky každého opatrenia dosiahnuté do 31. decembra 2008. Vzhľadom na to, že úpravy financovania a pozastavenie platieb operačným programom sú jedným z dôležitých ukazovateľov vplyvu, pokiaľ ide o úlohu dohľadu Komisie, v prílohe 1a a 1b sa uvádzajú podrobné informácie o úpravách financovania a pozastavení platieb uplatnených v roku 2008. V prílohe 2 sa okrem toho uvádza zhrnutie prebiehajúcich postupov úprav financovania. Z 37 opatrení uvedených v akčnom pláne bolo dokončených 28. K nim patria všetky opatrenia súvisiace so zlepšením kvality správ, usmerňujúcimi pokynmi, vzdelávacími seminármi a zjednodušenými internými postupmi úprav financovania. Jedno čiastočne dokončené opatrenie, ktoré sa týka interných usmernení o ukončení (opatrenie 3.2) bude dokončené v prvom štvrťroku 2009. Šesť zostávajúcich opatrení, ktoré sú svojou povahou priebežné, sa týka auditov vysokorizikových riadiacich orgánov, následných postupov nadväzujúcich na akčné plány na nápravu, postupov pozastavenia platieb a úprav financovania, následných postupov v prípadoch individuálnych závažných chýb v súvislosti s DAS 2006 a preskúmania práce orgánov vydávajúcich vyhlásenia o ukončení pomoci (2000 – 2006). Zamýšľané výsledky sa vo veľkej miere dosiahli do konca roka 2008, pričom zostávajúce kroky budú dokončené v roku 2009. Dve ďalšie prebiehajúce opatrenia zahŕňajú kľúčové preventívne opatrenia pre programy na roky 2007 – 2013, konkrétne postup posudzovania súladu a proces schvaľovania stratégie auditu, kde opatrenie Komisie závisí od času predloženia dokumentov členskými štátmi. Aktualizované výsledky, ukazovatele a termíny pre všetkých osem prebiehajúcich opatrení, ktoré budú pokračovať v priebehu roka 2009, sú uvedené v prílohe 3. Účinným vykonaním akčného plánu Komisia dosiahla značný pokrok smerom k svojmu cieľu posilniť svoj dohľad nad riadením štrukturálnych opatrení v členských štátoch. K hlavným úspechom, ktoré túto skutočnosť potvrdzujú, patria: - Európsky dvor audítorov vo svojej výročnej správe za rok 2007 uznal pozitívny vývoj v kvalite výročných správ o činnosti GR REGIO a GR EMPL a užitočnosť dôkazov, ktoré poskytujú (tabuľka 2.1 a odsek 2.12 výročnej správy za rok 2007) (opatrenie 9), - Európsky dvor audítorov okrem toho vo svojej výročnej správe uviedol, že Komisia primerane dohliadala nad postupom týkajúcim sa ročných súhrnov vydaním jasných usmernení a riešením prípadov ich nedodržiavania (odsek 2.20 výročnej správy za rok 2007) (opatrenie 10), - Komisia preukázala prísnejší prístup pri zistení nedostatkov systémov prijatím 10 formálnych rozhodnutí o pozastavení predbežných platieb (v roku 2007 bolo prijaté len jedno takéto rozhodnutie) (opatrenie 8.1), - Komisia preukázala svoju schopnosť podávať presné a včasné správy o úpravách vyplývajúcich z jej vlastnej kontrolnej a audítorskej činnosti prostredníctvom štvrťročného zasielania správ o úpravách financovania (opatrenie 7.2), - Komisia zvýšila vplyv svojej audítorskej činnosti dokončením postupov úprav financovania v prípadoch, v ktorých sa zistili nedostatky a nezrovnalosti. O intenzite tejto činnosti svedčí zvýšený objem úprav financovania, ktoré sa týkajú programov a projektov na roky 2000 – 2006, uplatnených v roku 2008 v rámci EFRR, ESF a Kohézneho fondu. Celková výška úprav financovania za rok 2008 v rámci EFRR, ESF a Kohézneho fondu vyplývajúca z činnosti Komisie je 1,5[3] miliardy EUR, v porovnaní s výškou úprav za celý rok 2007, ktorá sa rovnala 288 miliónom EUR (pozri prílohu 1a). Výška potenciálnych úprav financovania, ktoré by mali vyplynúť z postupov pozastavenia platieb a úprav financovania prebiehajúcich na konci roka 2008, sa v súčasnosti odhaduje na približne 2,8 miliardy EUR (pozri prílohu 2) (opatrenia 1.2, 1.3, 8.2), - prepracované interné postupy GR REGIO a GR EMPL poskytujú pevný základ pre urýchlenie prijímania rozhodnutí o pozastavení platieb a vykonaní úprav financovania a pre splnenie lehôt uvedených v akčnom pláne (šesť mesiacov od konečného stanoviska k výsledkom auditu do prijatia rozhodnutia o pozastavení a 24 mesiacov od auditu do prijatia rozhodnutia Komisie o vykonaní úprav financovania). Zatiaľ čo pre audity vykonané v minulosti sa stanoví prechodné obdobie, k dispozícii sú dôkazy o účinku nových postupov, pokiaľ ide o čas potrebný na prijatie niektorých rozhodnutí v roku 2008 (opatrenie 8.2), - Komisia pokročila vo svojom úsilí o to, aby od členských štátov získala lepšie údaje o zrušených a spätne získaných sumách za obdobie rokov 2000 – 2006, vykázané za rok 2007. Komisia analyzovala zaslané údaje, v prípade potreby požiadala o ďalšie objasnenie a s cieľom overiť predložené údaje vykonala overenie na mieste v 10 členských štátoch. Z predbežných výsledkov vyplýva, že zodpovedné orgány vo všeobecnosti plnia svoje povinnosti, aj keď pretrváva zopár nedorozumení, pokiaľ ide o požiadavky, na objasnenie ktorých Komisia už podnikla určité kroky (opatrenie 6.1, 6.2), - Komisia striktne vykonáva preventívne opatrenia pre programy na roky 2007 – 2013, aby zabezpečila, že pred úhradou predbežných platieb budú v členských štátoch existovať spoľahlivé systémy. Dostala správy o posúdení súladu týkajúce sa 281 programov z celkového počtu 433, pričom prijala správy o 88 programoch a zamietla správy o 90 programoch (ktoré sa preto budú musieť opätovne predložiť); zvyšok správ sa ešte posudzuje (opatrenia 4.1, 4.2), - Komisia vykonala všetky plánované opatrenia zamerané na zvýšenie účinnosti kontrol na prvej úrovni riadenia, tak za obdobie rokov 2000 – 2006, ako aj 2007 – 2013, vrátane cielených auditov vysokorizikových riadiacich orgánov, vydávania usmerňujúcich pokynov, poskytnutia nástroja na samostatné posudzovanie súladu riadiacimi orgánmi a organizácie seminára pre riadiace a certifikačné orgány, na ktorom sa v júni 2008 zúčastnilo viac ako 500 účastníkov z jednotlivých štátov (opatrenia 1.1, 5.1, 5.2, 5.3), - Komisia vykonala všetky preventívne opatrenia zamerané na zabezpečenie dôsledného a účinného procesu pre ukončenie programov na roky 2000 – 2006 vrátane auditov orgánov vydávajúcich vyhlásenia o ukončení pomoci, zorganizovania seminára pre všetky členské štáty, ktorý sa uskutočnil v septembri 2008 za účasti viac ako 700 účastníkov z jednotlivých štátov, vytvorenia „zoznamu otázok a odpovedí“, ktorý bude slúžiť ako usmernenie pre členské štáty, a účasti na dvojstranných workshopoch v rôznych členských štátoch (opatrenia 3.1, 3.2, 3.3). Okrem opatrení týkajúcich sa zjednodušenia, ktoré sú stanovené v akčnom pláne, Komisia prijala ďalšie zásadné kroky na zjednodušenie pravidiel štrukturálnych opatrení prostredníctvom prijatia návrhov na zmenu a doplnenie príslušných nariadení Rady a zváži vykonanie ďalších opatrení v roku 2009 na základe odporúčaní spoločnej pracovnej skupiny Komisie a členských štátov. Tieto opatrenia, ku ktorým patrí aj rozšírenie využívania paušálnych sadzieb, jednorazových platieb a jednotkových nákladov na všetky typy výdavkov v rámci EFRR aj ESF, by mali prispieť aj k zníženiu chybovosti v prípade programov na roky 2007 – 2013, aj keď ich účinky sa nemusia nevyhnutne prejaviť skôr ako v roku 2010/2011. V akčnom pláne sa riešia príčiny aj následky vysokej chybovosti, ktorú Európsky dvor audítorov zistil v súvislosti s výdavkami na štrukturálne opatrenia. Účinok akčného plánu z hľadiska skutočného zníženia chybovosti na úrovni predbežných úhrad však ešte nie je možné zmerať. Ako bolo vysvetlené v oznámení o akčnom pláne (bod 8.2), pokiaľ ide o obdobie rokov 2000 – 2006, budú už spravené chyby naďalej ovplyvňovať výdavky vykazované členskými štátmi, ako aj platby za programy na obdobie 2000 – 2006 uskutočňované Komisiou do roku 2010 a, v prípade Kohézneho fondu, do roku 2012. Komisia sa preto zameriava na zvýšenie účinnosti kontrol vykonávaných členskými štátmi a auditov Komisie s cieľom zabezpečiť, aby dovtedy, kým budú programy a projekty na roky 2000 – 2006 ukončené, bolo zostatkové riziko chýb nízke. Pokiaľ ide o programové obdobie 2007 – 2013, preventívnymi opatreniami sa zabezpečí, aby systémy členských štátov účinne fungovali od začiatku realizácie programov alebo, ak k tomu nedôjde, aby sa včas zistili nedostatky tak, aby bolo možné uplatniť nápravné opatrenia. GR REGIO a GR EMPL vo svojej spoločnej stratégii auditu na obdobie 2009 – 2011 naplánujú a vykonajú audítorské činnosti, ktoré im umožnia uskutočniť prvé hodnotenie účinku akčného plánu z hľadiska chybovosti úhrad fondom, a to na konci roka 2009 v súvislosti s výdavkami na nové programy na obdobie rokov 2007 – 2013 a na konci roka 2011 v súvislosti s ukončením programov na roky 2000 – 2006. Na záver, Komisia akčný plán do značnej miery vykonala a v roku 2009 zameria svoje úsilie na udržanie pokroku prostredníctvom týchto činností: - dokončenie ôsmich zostávajúcich priebežných opatrení z akčného plánu stanovených v prílohe 3, - vykonanie spoločnej stratégie auditu GR REGIO a GR EMPL pre štrukturálne opatrenia na roky 2009 – 2011, v ktorej sa stanoví plánovaná audítorská činnosť s cieľom pokračovať v prísnom dohľade nad systémami v členských štátov na obdobie rokov 2000 – 2006 aj 2007 – 2013, - včasné riešenie všetkých výhrad, ktoré GR REGIO a GR EMPL uviedli vo svojich výročných správach o činnosti za rok 2008 a - pokračovanie opatrení s cieľom maximalizovať hodnotu ročných súhrnov. Komisia na začiatku roka 2010 vypracuje správu o ďalších opatreniach vykonaných v roku 2009 a prvom účinku všetkých opatrení a zašle ju Európskemu parlamentu, Rade a Európskemu dvoru audítorov. 2. POKROK PRI VYKONÁVANÍ AKčNÉHO PLÁNU Opatrenie 1 – Opatrenia v rámci spoločnej stratégie auditu na roky 2000 – 2006 1.1. Cielené audity 55 vysokorizikových riadiacich orgánov Prebiehajúce opatrenie. GR REGIO a GR EMPL uskutočnili 47 z 55 plánovaných auditov a zaslali správy o 30 z nich. Podľa už oznámených výsledkov týchto auditov sa v siedmich prípadoch dospelo ku kladnému záveru v súvislosti s fungovaním systému, v dvoch prípadoch bolo stanovisko nepriaznivé a Komisia začala postup na pozastavenie platieb a uplatnenie úprav financovania, pričom v ostatných 21 prípadoch poskytli audítori Komisie kvalifikované stanovisko a spolu s vnútroštátnymi orgánmi sa ďalej zaoberajú výsledkami auditu s cieľom stanoviť potrebné nápravné opatrenia. Následné postupy nadväzujúce na audity zahŕňajúce okrem iného aj možné pozastavenie platieb a úpravy financovania budú pokračovať aj v roku 2009. Štyri plánované audity boli zrušené na základe opätovného zhodnotenia rizika alebo preto, že audit daného programu sa rozhodol vykonať Európsky dvor audítorov. Štyri plánované audity boli odložené na prvý polrok roka 2009, aby bolo možné overiť vykonávanie nápravných opatrení zo strany členského štátu. Uvedené generálne riaditeľstvá vykonali štyri dodatočné audity vysokorizikových riadiacich orgánov, ktoré neboli uvedené v akčnom pláne, ale na základe ďalšej analýzy rizík boli zahrnuté do ich programov auditu na rok 2008. 1.2. Následný postup v súvislosti s 27 akčnými plánmi na nápravu Prebiehajúce opatrenie. Týchto 27 akčných plánov sa týka 32 % celkových súm vyčlenených na programy na roky 2000 – 2006. GR REGIO a GR EMPL dokončili následný postup v súvislosti so 14 z 27 akčných plánov, väčšina z ktorých sa týka výhrad uvedených vo výročných správach o činnosti týchto generálnych riaditeľstiev za rok 2007. Na základe dokončených akčných plánov sa dosiahli tieto výsledky: - v 13 prípadoch sa dospelo ku kladnému záveru o ukončení požadovaných opatrení a o fungovaní systému, vrátane uplatnenia úprav financovania zo strany členského štátu, ku ktorému došlo v určitých prípadoch na základe žiadosti Komisie, - v jednom prípade vyústil akčný plán na nápravu do uplatnenia úprav financovania na základe rozhodnutia Komisie. V zostávajúcich 13 prípadoch následný postup ešte prebieha. Pokiaľ ide o štyri akčné plány, v prípade ktorých Komisia dospela k záveru, že členský štát nevykonal nápravné opatrenia uspokojivo: - Komisia v troch prípadoch prijala rozhodnutie o pozastavení platieb, - v jednom prípade začala postup na pozastavenie platieb, - čo sa týka šiestich akčných plánov, v prípade ktorých členský štát oznámil, že ukončil požadované opatrenia, Komisia preskúma správy členských štátov alebo vykoná na začiatku roka 2009 audity na kontrolu vykonania a primeranosti uplatnených úprav. V troch prípadoch Komisia predĺžila termín na dokončenie akčných plánov na nápravu do začiatku roka 2009, pričom následný postup bude dokončený v roku 2009. Uvedené generálne riaditeľstvá dokončia všetky následné postupy pozastavenia platieb a úprav financovania v roku 2009. 1.3. Dokončiť 20 postupov pozastavenia platieb a úprav financovania za obdobie 2000 – 2006 a 34 postupov za obdobie 1994 – 1999 Prebiehajúce opatrenia. 1.3 a) obdobie rokov 2000 – 2006 Týchto 20 prebiehajúcich postupov pozastavenia platieb a úprav financovania sa týkalo spolu 32 programov v rámci EFRR, 12 programov v rámci ESF a 60 projektov v rámci Kohézneho fondu. GR REGIO a GR EMPL dokončili 13 z týchto postupov a štyri ďalšie dokončili čiastočne. Výsledky týchto 17 postupov z hľadiska programov a projektov sú takéto: - v prípade 44 programov/projektov Komisia prijala rozhodnutia o uplatnení úprav financovania v približnej výške 58 miliónov EUR, - v prípade 16 programov/projektov prijali členské štáty úpravy financovania v približnej výške 309 miliónov EUR a - v prípade 10 programov/projektov bol postup ukončený bez vykonania úpravy financovania, pretože Komisia mohla prijať argumenty predložené členským štátom. V rámci ešte nedokončených postupov, ktoré sa vzťahujú na 34 programov/projektov, Komisia prijala sedem rozhodnutí o pozastavení platieb týkajúcich sa 29 programov/projektov. Pokiaľ členský štát v týchto prípadoch neuskutoční požadované opatrenie, úpravy financovania sa uplatnia v roku 2009. V prípade štyroch projektov v rámci Kohézneho fondu Komisia prijme rozhodnutia o pozastavení platieb alebo vykonaní úprav financovania na základe výsledku vypočutia, ktoré sa uskutoční vo februári 2009. V súvislosti so zostávajúcimi[4] projektmi sa pripravuje rozhodnutie o pozastavení platieb alebo vykonaní úprav financovania. 1.3 b) obdobie rokov 1994 – 1999 34 postupov uvedených v akčnom pláne sa týka EFRR a vyplýva z auditov ukončenia. GR REGIO dokončilo 17 z týchto postupov úpravami financovania v celkovej výške 239 miliónov EUR. V 11 prípadoch sa rozhodnutie pripravuje a bude prijaté do konca prvého štvrťroka 2009. V šiestich prípadoch sa v prvom štvrťroku 2009 uskutoční formálne vypočutie vnútroštátnych orgánov, takže rozhodnutie bude prijaté do konca júna 2009. K omeškaniu došlo v dôsledku objemnej dokumentácie, ktorú bolo treba analyzovať, zložitých právnych otázok, ktoré sa vyskytli v niektorých prípadoch, a v dôsledku ťažkostí pri stanovovaní dátumu vypočutia s členským štátom, ktoré je zásadnou súčasťou práva členských štátov na obhajobu a pred uplatnením úpravy financovania sa musí dodržať. 1.4. Následný postup v prípadoch chýb v súvislosti s DAS 2006 Prebiehajúce opatrenie. GR REGIO a GR EMPL prijali konečné stanovisko k 60 zo 74 prípadov. V 25 prípadoch z nich vykonal požadovanú úpravu sám členský štát alebo súhlasil s tým, že ju vykoná. V 20 prípadoch tieto generálne riaditeľstvá začali postup úprav financovania. V 15 prípadoch bol prípad uzavretý bez vykonania úpravy, pretože Komisia mohla prijať ďalšie dôkazy predložené členským štátom. Pokiaľ ide o ostatných 14 prípadov, Komisia prijala konečné stanovisko s oneskorením, pretože bolo potrebné vykonať následný audit a/alebo získať ďalšie informácie od zodpovedných orgánov. Opatrenie 2 – Opatrenia v rámci Akčného plánu na vytvorenie integrovaného rámca vnútornej kontroly[5] 2.1. Opatrenie 9 – vytvorenie účinných nástrojov na spoločné využívanie výsledkov auditov a kontrol Opatrenie dokončené. GR REGIO a GR EMPL stanovili postupy na zabezpečenie dobrej koordinácie prostredníctvom spoločnej stratégie auditu a na zaručenie, že všetky výsledky auditu sa budú využívať spoločne, aby bolo možné vzájomne sa spoľahnúť na svoju prácu. 2.2. Opatrenie 10 – uskutočniť prvotný odhad a analýzu nákladov na kontroly v súvislosti s EFRR Opatrenie dokončené. GR REGIO zaslalo v máji 2008 GR BUDG predbežnú správu o výsledkoch zisťovania nákladov na kontroly v rámci EFRR, ktorá sa mala využiť pri príprave oznámenia o prípustnom riziku, a 31. októbra 2008 mu zaslalo záverečnú prepracovanú správu. Komisia prijala oznámenie „Smerom k jednotnému chápaniu koncepcie prípustného rizika chyby“ 16. decembra 2008[6]. 2.3. Opatrenie 11N – preskúmať spoľahlivosť vnútroštátnych systémov podávania správ, pokiaľ ide o spätne získané prostriedky a úpravy financovania Opatrenie dokončené. Pozri oddiel 6.2. 2.4. Opatrenie 14b – poskytnúť usmernenie pre príjemcov pomoci a/alebo sprostredkovateľské orgány o kontrolách a povinnostiach v kontrolnom reťazci Opatrenie dokončené. Pozri oddiel 5.2. 2.5. Opatrenie 15 – podporiť iniciatívu „zmluvy o dôvere“ Opatrenie dokončené. Komisia v decembri 2008 podpísala jednu novú zmluvu o dôvere s Cyprom týkajúcu sa EFRR a Kohézneho fondu. Do konca roka 2008 boli ukončené formálne náležitosti, aby bolo vo februári 2009 možné podpísať so Spojeným kráľovstvom/Anglickom a Dánskom dve ďalšie zmluvy súvisiace s ESF. To znamená, že bude existovať deväť zmlúv o dôvere podpísaných so siedmimi členskými štátmi (Spojené kráľovstvo, Rakúsko, Dánsko, Portugalsko, Estónsko, Slovinsko, Cyprus). 2.6. Opatrenie 16 – koordinácia štandardov na vykonávanie auditu Opatrenie dokončené. Komisia dokončila usmernenia o metodike výberu vzoriek a metodike hodnotenia systémov a na technickom stretnutí v decembri 2008 vnútroštátnym audítorským orgánom predstavila ďalšie oddiely referenčnej príručky pre audit štrukturálnych fondov, ktoré sa týkajú výročnej kontrolnej správy a stanoviska, spoliehania sa na prácu iných audítorov a ukazovateľov podvodu. Konečné verzie týchto dokumentov boli po ďalšom predložení Výboru pre koordináciu fondov v januári 2009 zaslané členským štátom. Opatrenie 3 – Preventívne opatrenia na ukončenie programov a projektov za obdobie 2000 – 2006 3.1. Audítorské preskúmanie 36 orgánov vydávajúcich vyhlásenia o ukončení pomoci Prebiehajúce opatrenie. GR REGIO a GR EMPL uskutočnili 30 z 36 plánovaných auditov orgánov vydávajúcich vyhlásenia o ukončení pomoci, ktoré budú zodpovedné za vydávanie vyhlásení o zákonnosti a správnosti výdavkov pred ukončením programov na obdobie 2000 – 2006. Štyri audity sa v záujme predchádzania duplicitnej práci zrušili a dva audity sa odložili na prvý štvrťrok 2009 v dôsledku toho, že v týchto členských štátoch prebiehala iná audítorská činnosť. Uvedené generálne riaditeľstvá vykonali dva dodatočné audity orgánov vydávajúcich vyhlásenia o ukončení pomoci, ktoré neboli uvedené v akčnom pláne, ale na základe ďalšej analýzy boli zahrnuté do ich programov auditu. Zo záverov vyplýva, že existujú určité nedostatky v príprave orgánov vydávajúcich vyhlásenia o ukončení pomoci na ukončenie, pričom Komisia bude ďalej sledovať vykonávanie svojich odporúčaní, aby overila, že tieto nedostatky boli napravené a vyhlásenia o ukončení pomoci predložené pri ukončení sú teda spoľahlivé. Následný postup bude pokračovať v roku 2009. 3.2. Interné postupy na zabezpečenie riadneho preskúmania dokumentov o ukončení Opatrenie čiastočne dokončené. GR REGIO dokončilo svoje interné postupy pre proces ukončovania pomoci. GR EMPL sa nimi pri dopĺňaní a harmonizácii svojich vlastných interných postupov bude riadiť. V rámci týchto postupov sa kladie dôraz najmä na posúdenie spoľahlivosti vyhlásení o ukončení pomoci a na preskúmanie oznámených nezrovnalostí a úprav financovania pre každý program. 3.3. Zvýšiť povedomie členských štátov o usmerneniach o ukončení vydaných Komisiou v roku 2006 Opatrenie dokončené. GR REGIO a GR EMPL zorganizovali 10. júna 2008 pre riadiace a certifikačné orgány seminár o kontrole štrukturálnych fondov, na ktorom sa zúčastnilo viac ako 500 zástupcov vnútroštátnych orgánov (pozri opatrenie 5.1). Prednášatelia z Komisie, OLAF-u a členských štátov na tomto seminári predstavili hlavné otázky týkajúce sa prípravy ukončenia programov štrukturálnych fondov. Druhý seminár venovaný výlučne otázkam týkajúcim sa ukončenia pod názvom „Smerom k úspešnému ukončeniu programov štrukturálnych fondov na roky 2000 – 2006“ zorganizovali GR REGIO a GR EMPL 15. septembra v Bruseli. Na tomto seminári sa podrobne hovorilo o všetkých prvkoch procesu ukončovania programov. Zúčastnilo sa na ňom viac ako 700 zástupcov zo všetkých členských štátov. Otázka ukončenia bola predmetom diskusií aj na 70 výročných dvojstranných stretnutiach s riadiacimi a kontrolnými orgánmi štrukturálnych fondov prebiehajúcich od začiatku roka 2008 a rozoberala sa aj na osobitných dvojstranných seminároch v 19 členských štátoch (Maďarsko, Francúzsko, Dánsko, Litva, Taliansko, Cyprus, Slovensko, Grécko, Belgicko, Poľsko, Lotyšsko, Estónsko, Nemecko, Holandsko, Spojené kráľovstvo, Malta, Česká republika, Írsko, Španielsko) a na osobitnom seminári o programe Interreg. V nadväznosti na seminár, ktorý sa konal 15. septembra, sa 21. októbra uskutočnilo osobitné stretnutie technickej pracovnej skupiny Výboru ESF, na ktorom sa zišli všetci vnútroštátni koordinátori ESF a ktoré bolo venované otázke opatrení v oblasti riadenia, ktoré by sa mali prijať pred koncom obdobia oprávnenosti, aby sa zabezpečilo riadne ukončenie programov na roky 2000 – 2006. Vzhľadom na mnoho otázok, ktoré členské štáty položili na týchto podujatiach a po nich vytvorila Komisia „zoznam otázok a odpovedí“. Tento dokument je v súčasnosti členským štátom k dispozícii na webovej stránke seminára. Opatrenie 4 – Preventívne opatrenia na programové obdobie 2007 – 2013 4.1. Preskúmanie správ a stanovísk týkajúcich sa posúdenia súladu Prebiehajúce opatrenie. Komisia podrobne skúma správy a stanoviská týkajúce sa posúdenia súladu predkladané členskými štátmi, ktoré sa majú predložiť do 12 mesiacov od schválenia programu, aby sa potvrdilo, že systémy kontroly zavedené členskými štátmi sú v súlade s regulačnými požiadavkami. Dovtedy, kým Komisia posúdenie neschváli, neuhradí žiadosti o predbežnú platbu. Do konca roka 2008 Komisia dostala od členských štátov správy týkajúce sa posúdenia súladu, ktoré sa týkali 281 zo 433 schválených programov. V 88 prípadoch z nich posúdenie programu prijala a v 90 ho zamietla (tieto správy budú opätovne predložené po vykonaní úprav). Skúmanie ostatných správ bolo prerušené alebo ešte stále prebieha. Dôvody zamietnutia a prerušenia sa týkajú najmä neposkytnutia dostatočných informácií o určitých povinných prvkoch a nezrovnalostí medzi zisteniami uvedenými v správe orgánu posudzujúceho súlad a konečným stanoviskom. V niekoľkých prípadoch došlo k zásadným štrukturálnym alebo kapacitným problémom. 4.2. Preskúmanie vnútroštátnych stratégií auditu Prebiehajúce opatrenie. Audítorské orgány sú povinné predložiť Komisii svoju stratégiu auditu na schválenie do deviatich mesiacov od schválenia programu. Ku koncu roka 2008 Komisia dostala stratégie auditu vzťahujúce sa na 366 zo 433 schválených programov. Stratégie 206 programov prijala a v 89 prípadoch ich zamietla (tieto stratégie budú opätovne predložené po vykonaní úprav). Skúmanie ostatných stratégií bolo prerušené alebo ešte stále prebieha. Dôvodom zamietnutia a prerušenia okrem iného bolo poskytnutie nedostatočných informácií na stanovenie nezávislosti audítorského orgánu, chýbajúca alebo nejasná metóda výberu vzorky, neúplná analýza rizík a nedostatočné informácie o zdrojoch auditu. Tieto problémy vo všeobecnosti nepredstavujú ďalekosiahle nedostatky v stratégiách, ale konkrétne body, ktoré treba doplniť alebo vylepšiť. 4.3. Opatrenia týkajúce sa zjednodušenia Opatrenie dokončené. a) GR REGIO a GR EMPL v decembri 2008 predložili Výboru pre koordináciu fondov (ďalej len „COCOF“) usmerňujúci pokyn o čiastočnom ukončení podľa článku 88 nariadenia Rady (ES) č. 1083/2006. Po druhom predložení v januári 2009 bolo konečné znenie zaslané členským štátom. b) GR EMPL prijalo kroky na zvýšenie povedomia o svojom usmerňujúcom pokyne o využívaní paušálnych sadzieb pre nepriame náklady v rámci ESF podľa článku 11 ods. 3 písm. b) nariadenia Rady (ES) č. 1081/2006, ktorý dokončilo v septembri 2007 po diskusiách s členskými štátmi a dohode s Európskym dvorom audítorov. K 31. decembru 2008 vyjadrilo 25 členských štátov svoj úmysel zaviesť toto pravidlo týkajúce sa ESF pre všetky alebo časť svojich programov. Využívanie paušálnych sadzieb bolo predmetom diskusií aj na troch stretnutiach technickej pracovnej skupiny Výboru ESF, ktoré sa konali na konci roka 2007 a v roku 2008, na štyroch výročných stretnutiach s členskými štátmi a na osobitných dvojstranných stretnutiach s Českou republikou, Portugalskom, Litvou a Walesom. Okrem opatrení stanovených v akčnom pláne týkajúcich sa zjednodušenia Komisia prijala ďalšie kroky na zjednodušenie pravidiel štrukturálnych opatrení tým, že prijala návrhy na zmenu a doplnenie príslušných nariadení Rady s cieľom rozšíriť využívanie paušálnych sadzieb, jednorazových platieb a jednotkových nákladov na všetky typy výdavkov v rámci EFRR aj ESF, a v roku 2009 zváži navrhnutie ďalších opatrení na základe odporúčaní spoločnej pracovnej skupiny Komisie a členských štátov, ktoré budú predložené v prvej polovici roka 2009. Za predpokladu, že Európsky parlament a Rada takéto opatrenia podporia, účinok ďalšieho zjednodušovania na chybovosť by sa mal prejaviť od roku 2010/2011. 4.4. Preskúmanie a poskytnutie objasnenia o otázkach oprávnenosti Opatrenie dokončené. a) Komisia v decembri 2008 predložila výboru COCOF návrh brožúry, v ktorej zhrnula všetky pravidlá oprávnenosti Spoločenstva týkajúce sa štrukturálnych opatrení. Konečné znenie brožúry je k dispozícii na webstránke Komisie. b) a c) Útvary Komisie dokončili usmerňujúce pokyny o projektoch generujúcich príjmy a pravidlách štátnej pomoci. V septembri 2008 Komisia prijala návrh na zmenu a doplnenie článku 55 nariadenia Rady (ES) č. 1083/2006 s cieľom zjednodušiť pravidlá týkajúce sa operácií generujúcich príjmy, ktorý Rada prijala 18. decembra 2008. 4.5. Zvýšiť povedomie o pravidlách verejného obstarávania organizáciou workshopov Opatrenie dokončené. Komisia zorganizovala osobitné workshopy na túto tému, ktorá je naďalej bežným zdrojom nezrovnalostí pri využívaní fondov EÚ na štrukturálne opatrenia. Tieto workshopy sa konali v Maďarsku (4. 4. 2008), Bulharsku (26. 6. 2008) a Poľsku (2. 12. 2008), na Cypre (18. 12. 2008) a Malte (9. 12. 2008), pričom cieľom bolo zorganizovať workshopy v dvoch členských štátoch. Po workshope venovanom využívaniu verejného obstarávania v oblasti činností ESF v roku 2006 zorganizovalo GR EMPL 6. mája 2008 nadväznú diskusiu a výmenu osvedčených vnútroštátnych postupov v tejto oblasti počas stretnutia technickej pracovnej skupiny Výboru ESF. Komisia tiež zaslala audítorským orgánom oznámenie o ukazovateľoch podvodu so zameraním na oblasť verejného obstarávania. Opatrenie 5 – Zlepšenie prvotných kontrol 5.1. Seminár pre riadiace a certifikačné orgány Opatrenie dokončené. GR REGIO a GR EMPL zorganizovali seminár pod názvom „Kontrola štrukturálnych opatrení – vyrovnanie sa s výzvou“, ktorý sa konal 10. júna 2008 v Bruseli. Zúčastnilo sa ho viac ako 500 zástupcov riadiacich a certifikačných orgánov všetkých členských štátov a regiónov, ako aj zástupcovia Európskeho parlamentu a Európskeho dvora audítorov. Na seminári Komisia predstavila osvedčené postupy v súvislosti s úlohou riadiacich a certifikačných orgánov v období rokov 2007 – 2013 vychádzajúce z prepracovaných usmerňujúcich pokynov uvedených v rámci opatrenia 5.2 a zo skúseností s realizáciou programov na roky 2000 – 2006. Pritom zdôraznila, že v záujme predchádzania chybám je dôležité účinne oboznámiť príjemcov pomoci s platnými pravidlami. V decembri Komisia predložila výboru COCOF plán na zlepšenie odbornej prípravy a komunikácie v súvislosti s otázkami riadenia a kontroly založený na spätnej väzbe, ktorú členské štáty poskytli po seminári. 5.2. Usmernenie o osvedčených postupoch pri prvotných kontrolách a o certifikačnej funkcii Opatrenie dokončené. Po podrobnej diskusii s členskými štátmi Komisia v máji a júni 2008 vydala nové usmernenia pre riadiace a certifikačné orgány. Tieto tvorili základ prezentácií a diskusií na seminári, ktorý sa uskutočnil 10. júna (pozri opatrenie 5.1). 5.3. Nástroje na posudzovanie súladu samotnými riadiacimi orgánmi Opatrenie dokončené. Komisia na seminári, ktorý sa konal 10. júna, predstavila členským štátom nástroj na samostatné posudzovanie súladu, ktorého cieľom je uľahčiť riadiacim orgánom, aby sa priamo posúdili na základe regulačných kritérií týkajúcich sa kľúčových prvkov vnútornej kontroly. Následne sa uskutočnili dve pilotné štúdie. Na základe ich výsledkov bol tento nástroj upravený a predstavený členským štátom na zasadnutí výboru COCOF v januári 2009. Opatrenie 6 – Zlepšiť podávanie správ o úpravách financovania členskými štátmi 6.1. Následný postup v súvislosti s údajmi poskytnutými členskými štátmi s cieľom doplniť chýbajúce údaje a opraviť nepresnosti Opatrenie dokončené. GR REGIO ako vedúce generálne riaditeľstvo zhromaždilo údaje o úpravách financovania vo všetkých fondoch, o ktorých informovali členské štáty v marci, resp. apríli 2008, a Komisia oznámila tieto výsledky Európskemu parlamentu v druhej štvrťročnej správe o úpravách financovania a zahrnula ich aj do prílohy k výročnej správe za rok 2007 o implementácii štrukturálnych fondov[7] zverejnenej v októbri 2008. GR REGIO následne písomne vyzvalo všetky dotknuté členské štáty, aby doplnili chýbajúce údaje a objasnili zjavné nezrovnalosti. Na základe zaslaných prepracovaných údajov môže Komisia predložiť tieto opravené sumy: celková výška úprav (zrušené a spätne získané sumy) vykázaná za rok 2007 sa rovná približne 900 miliónom EUR. Upravený kumulatívny súčet za celé obdobie rokov 2000 – 2006 predstavuje približne 2,2 miliardy EUR (1,3 miliardy EUR zrušené sumy, 0,9 miliardy EUR spätne získané sumy). 6.2. Overenie vykázaných údajov o úpravách financovania v 10 členských štátoch Opatrenie dokončené. GR REGIO ako vedúce generálne riaditeľstvo za pomoci externých dodávateľov overilo na mieste v desiatich členských štátoch údaje za všetky fondy. Z predbežných výsledkov vyplýva, že zodpovedné orgány vo všeobecnosti plnia svoje povinnosti, aj keď pretrváva zopár nedorozumení, pokiaľ ide o požiadavky, na objasnenie ktorých už Komisia prijala kroky. Pripravujú sa odporúčania na zlepšenie postupov v budúcnosti, ktoré sa budú podrobne monitorovať. Opatrenie 7 – Zlepšiť podávanie správ o vplyve audítorskej činnosti zo strany Komisie 7.1. Úprava IT aplikácií a postupov – SYSAUDIT na GR REGIO, úplné zavedenie aplikácie A-REP na GR EMPL Opatrenie dokončené. Na GR REGIO boli zdokonalené správy získavané z aplikácie SYSAUDIT s cieľom zlepšiť následné postupy nadväzujúce na vykonané audity. Na GR EMPL bola od apríla 2008 v plnej miere zavedená aplikácia A-REP s cieľom zlepšiť následné postupy a monitorovanie všetkých odporúčaní z auditov Spoločenstva a zdokumentovať takéto následné činnosti. 7.2. Úprava IT aplikácií a postupov – štvrťročné podávanie správ o úpravách financovania GR BUDG Opatrenie dokončené. GR REGIO a GR EMPL po porade s GR BUDG, GR AGRI a GR MARE zaviedli postupy na zlepšenie úplnosti a presnosti podávaných správ o úpravách financovania vyplývajúcich z činnosti Komisie. GR BUDG sa predkladajú štvrťročné správy, z ktorých toto generálne riaditeľstvo vypracováva súhrnné správy a zasiela ich Výboru Európskeho parlamentu pre rozpočtovú kontrolu. Vylepšenia IT aplikácie SYSAUDIT používanej GR REGIO a aplikácie A-REP, ktorú GR EMPL využíva na následný postup nadväzujúci na postupy úprav financovania, boli na oboch generálnych riaditeľstvách zavedené do ostrej prevádzky, aby poskytli väčšie možnosti na monitorovanie tohto procesu v súlade s novými postupmi. GR EMPL okrem toho zahrnulo do aplikácie A-REP osobitný modul o auditoch, aby mohlo v prípade potreby sledovať proces auditu od jeho začiatku až po úpravy financovania. Opatrenie 8 – Zvýšiť vplyv audítorskej činnosti Komisie 8.1. Zaviesť a implementovať politiku pozastavenia platieb rozhodnutím Komisie čo najskôr po zistení vážnych nedostatkov vo vnútroštátnych systémoch Opatrenie dokončené. Generálni riaditelia GR REGIO a GR EMPL vydali svojim útvarom koordinované pokyny, aby okamžite po zistení závažných nedostatkov vo vnútroštátnom systéme začali postup pozastavenia platieb. Včasnosť uplatňovania pozastavenia platieb sa sleduje pomocou nástrojov na monitorovanie uvedených v opatrení 7. 8.2. Upraviť interné postupy pozastavenia platieb a úprav financovania s cieľom urýchliť uplatňovanie Opatrenie dokončené. GR REGIO a GR EMPL zaviedli nové interné postupy na uplatňovanie pozastavení platieb a úprav financovania zo strany Komisie a aktualizovali svoje prevádzkové príručky. Tým sa zabezpečilo zjednodušenie interných postupov v záujme zníženia zbytočného omeškania pri uplatňovaní pozastavení platieb a úprav financovania. Prepracované interné postupy GR REGIO a GR EMPL poskytujú pevný základ pre urýchlenie prijímania rozhodnutí o pozastavení platieb a vykonaní úprav financovania a pre splnenie lehôt uvedených v akčnom pláne (šesť mesiacov od konečného stanoviska k výsledkom auditu do prijatia rozhodnutia o pozastavení a 24 mesiacov od auditu do prijatia rozhodnutia Komisie o vykonaní úprav financovania). Zatiaľ čo pre audity vykonané v minulosti sa stanoví prechodné obdobie, k dispozícii sú dôkazy o účinku nových postupov, pokiaľ ide o čas potrebný na prijatie niektorých rozhodnutí v roku 2008. Opatrenie 9 – Zlepšiť uistenie poskytované výročnou správou o činnosti Opatrenie dokončené. GR REGIO a GR EMPL pri vypracovávaní svojich výročných správ o činnosti za rok 2007 v plnej miere uskutočnili všetky opatrenia uvedené v akčnom pláne, v ktorých sa zohľadnili odporúčania Európskeho dvora audítorov. Európsky dvor audítorov vo svojej výročnej správe za rok 2007 uznal pozitívny vývoj v kvalite výročných správ o činnosti GR REGIO a GR EMPL a užitočnosť dôkazov, ktoré poskytujú (tabuľka 2.1 a odsek 2.12 výročnej správy za rok 2007). Opatrenie 10 - Maximalizovať hodnotu ročných súhrnov V súvislosti s ročnými súhrnmi za rok 2007 bolo opatrenie dokončené. Komisia podrobne a včas posúdila prijaté ročné súhrny a listami z 22. februára, 25. marca a 21. apríla 2008 oznámila výsledky Výboru Európskeho parlamentu pre rozpočtovú kontrolu. Európsky dvor audítorov vo svojej výročnej správe uviedol, že Komisia primerane dohliadala nad postupom týkajúcim sa ročných súhrnov vydaním jasných usmernení a riešením dôvodov ich nedodržiavania (odsek 2.20 výročnej správy za rok 2007). Komisia analyzovala súhrny z hľadiska dodržiavania minimálnych regulačných požiadaviek, ako aj z hľadiska poskytnutej pridanej hodnoty, a prijala opatrenia na riešenie všetkých nedostatkov v kvalite a prípadov nedodržiavania minimálnych právnych požiadaviek. GR REGIO a GR EMPL tieto výsledky zohľadnili pri dokončovaní svojich posúdení vnútroštátnych systémov pre svoje výročné správy o činnosti. Komisia začala konanie o porušení predpisov proti jednému členskému štátu, ktorý nepredložil ročný súhrn zodpovedajúci požiadavkám a v súčasnosti skúma informácie, ktoré tento členský štát odvtedy poskytol. Dokončila a 12. novembra členským štátom poskytla prepracované usmernenie na rozpočtový rok 2008, pričom jej cieľom bolo zjednodušiť tento proces pre členské štáty a posilniť prvky pridanej hodnoty v ročných súhrnoch, aby sa zabezpečil čo najväčší príspevok k zvyšovaniu úrovne uistenia vo vzťahu k fondom. Generálny riaditeľ GR REGIO zaslal v decembri 2008 členským štátom list, v ktorom im pripomenul význam prvkov pridanej hodnoty v ročných súhrnoch. Komisia bude v roku 2009 a v nasledujúcich rokoch pokračovať v analýze ročných súhrnov prijatých od členských štátov a vo zvyšovaní ich hodnoty, aby získala väčšie uistenie, pokiaľ ide o systémy riadenia a kontroly v členských štátoch. Príloha 1a – Zhrnutie úprav financovania v roku 2008 Fond/obdobie | Úpravy financovania prijaté členským štátom (v mil. EUR) | Úpravy financovania rozhodnutím Komisie (v mil. EUR) | Celkové úpravy financovania za obdobie od 1. 1. do 15. 12. 2008 (v mil. EUR) | Úpravy financovania za obdobie od 15. 12. do 31. 12. 2008 (v mil. EUR) | Celkové úpravy financovania v roku 2008 (v mil. EUR) | EFRR 2000 – 06 | 573 | 25 | 598 | 598 | KF 2000 – 06 | 9 | 35 | 44 | 44 | ESF 2000 – 06 | 487 | 0 | 487 | 5 | 492 | EFRR 1994 – 99 | 10 | 151 | 161 | 168 | 329 | KF 1994 – 99 | 7 | 31 | 38 | 38 | ESF 1994 – 99 | 0 | 26 | 26 | 26 | Celkový súčet za rok 2008 | 1,086 | 268 | 1,354 | 173 | 1,527 | Spolu za rok 2007 | 288 | V tejto tabuľke sa neuvádzajú len úpravy vyplývajúce z opatrenia 1.3, ale všetky úpravy vykonané v súvislosti s EFRR, ESF a KF. Údaje sú predbežné a v účtovnej závierke Komisie za rok 2008 sa môžu zmeniť. Príloha 1b – Podrobné informácie o rozhodnutiach o úpravách financovania a pozastavení platieb prijatých v roku 2008 Členský štát | Programové obdobie | Fond | Program | Suma (v mil. EUR) | Odkaz na opatrenie akčného plánu | Úpravy financovania | Nemecko | 1994 – 1999 | EFRR | Berlín | 12,90 | 1.3b | * Nemecko | 1994 – 1999 | EFRR | Thüringen | 81,43 | * Spojené kráľovstvo | 1994 – 1999 | EFRR | West Midlands cieľ č. 2 | 0,33 | Portugalsko | 1994 – 1999 | EFRR | Alentejo | 0,35 | 1.3b | Portugalsko | 1994 – 1999 | EFRR | Iniciativa para a Modernização da Indútria Têxtil (IC IMIT) | 5,58 | 1.3b | Holandsko | 1994 – 1999 | EFRR | Groningen-Drenthe | 4,62 | 1.3b | Spojené kráľovstvo | 1994 – 1999 | EFRR | Industrial South Wales | 14,94 | 1.3b | Spojené kráľovstvo | 1994 – 1999 | EFRR | Highlands and Islands | 10,42 | 1.3b | Nemecko | 1994 – 1999 | EFRR | Saxony | 158,08 | 1.3b | Grécko | 1994 – 1999 | EFRR | Road Axes | 30,10 | 1.3b | Fínsko | 1994 – 1999 | EFRR | Cieľ č. 6 (1995 až 1999) | 0,44 | 1.3b | Medzisúčet | 319,19 | * Španielsko | 1994 – 1999 | KF | – | 3,11 | * Španielsko | 1994 – 1999 | KF | – | 23,20 | * Grécko | 1994 – 1999 | KF | – | 5,15 | Medzisúčet | 31,46 | Spojené kráľovstvo | 2000 – 2006 | EFRR | North West + URBAN/Medzisúčet | 24,8 | 1.2, 1.3a | * Portugalsko | 2000 – 2006 | KF | – | 1,55 | Španielsko | 2000 – 2006 | KF | – | 1,52 | 1.3a | Španielsko | 2000 – 2006 | KF | – | 6,38 | 1.3a | Španielsko | 2000 – 2006 | KF | – | 0,77 | 1.3a | Španielsko | 2000 – 2006 | KF | – | 1,24 | 1.3a | Grécko | 2000 – 2006 | KF | – | 23,26 | 1.3a | Medzisúčet | 34,69 | * Francúzsko | 1994 – 1999 | ESF | Guadeloupe | 9,19 | * Írsko | 1994 – 1999 | ESF | Iniciatíva Spoločenstva pre zamestnanosť | 12,72 | * Spojené kráľovstvo | 1994 – 1999 | ESF | Resider cieľ č. 2 | 0,57 | * Spojené kráľovstvo | 1994 – 1999 | ESF | Northern Uplands cieľ č. 5 | 1,19 | * Fínsko | 1994 – 1999 | ESF | Cieľ č. 6 (1995 až 1999) | 0,09 | * Nemecko | 1994 – 1999 | ESF | Land Bremen cieľ č. 3 | 1,93 | Medzisúčet | 25,69 | Celkový súčet za rok 2008 | 433,90 | Pozastavenie | Taliansko | 2000 – 2006 | EFRR | Puglia | - | 1.2, 1.3a | Interreg | 2000 – 2006 | EFRR | Francúzsko/ Spojené kráľovstvo | - | 1.3a | Interreg | 2000 – 2006 | EFRR | Medocc | - | 1.3a | * Interreg | 2000 – 2006 | EFRR | Taliansko/ Albánsko | - | Španielsko | 2000 – 2006 | EFRR | 9 sprostredkovateľských orgánov | - | 1.3a | * Bulharsko | 2000 – 2006 | KF | Dva projekty v oblasti cestnej dopravy | - | Taliansko | 2000 – 2006 | ESF | Kalábria cieľ č. 1 | - | 1.3a | Luxembursko | 2000 – 2006 | ESF | Cieľ č. 3 | - | 1.3a | Spojené kráľovstvo – Škótsko | 2000 – 2006 | ESF | Cieľ č. 2 a 3 | - | 1.2, 1.3a | Luxembursko | 2000 – 2006 | ESF | Equal | - | 1.3a | * tieto opatrenia neboli vykonané v rámci akčného plánu. Príloha 2 – Zhrnutie postupov úprav financovania a pozastavenia platieb prebiehajúcich koncom roka 2008 Fond/obdobie | Prebiehajúce postupy úprav financovania a pozastavenia platieb | Odhadovaná suma (v mil. EUR) | Zdroj (počet postupov) | Počet postupov | Počet programov/projektov | Audit Komisie | Ukončenie programu/ projektu | OLAF | EDA | EFRR 2000 – 06 | 51 | 71 | 783 | 39 | 0 | 10 | 2 | KF 2000 – 06 | 52 | 74 | 167 | 31 | 20 | 0 | 1 | ESF 2000 – 06 | 13 | 13 | 257 | 12 | 0 | 0 | 1 | EFRR 1994 – 99 | 48 | 50 | 1,233 | 17 | 9 | 20 | 2 | KF 1993 – 99 | 7 | 8 | 5 | 2 | 4 | 0 | 1 | ESF 1994 – 99 | 14 | 14 | 387 | 0 | 14 | 0 | 0 | Celkový súčet za rok 2008 | 185 | 230 | 2,832 | 101 | 47 | 30 | 7 | Údaje sú predbežné a v účtovnej závierke Komisie za rok 2008 sa môžu zmeniť. Položka „odhadovaná suma (v miliónoch EUR)“ potenciálnych úprav financovania predstavuje čo najpresnejší odhad tejto sumy s ohľadom na aktuálny stav následných postupov nadväzujúcich na audity, vykonávanie akčných plánov na nápravu a konečné stanoviská zaslané členským štátom formou listu. Príloha 3 – Zostávajúce prebiehajúce opatrenia z akčného plánu (ktoré budú zahrnuté do spoločnej stratégie auditu na roky 2009 – 2011) . | Pôvodné opatrenie v roku 2008 | Zostávajúce opatrenie v roku 2009 | Upravený ukazovateľ | Termín | 1. Opatrenia v rámci štrukturálnych opatrení spoločnej stratégie auditu na roky 2000 – 2006 | 1.1. | Uskutočniť cielené audity vysokorizikových orgánov riadenia (2000 – 2006) | Ďalej sa zaoberať výsledkami 47 vykonaných auditov a uskutočniť 4 odložené audity | Audity vykonané a následný postup dokončený so sledovaným výsledkom – primerané uistenie, že systém po uplatnení nápravných opatrení účinne funguje | 31. 12. 2009 | 1.2. | Ukončiť následný postup v súvislosti s implementáciou, zo strany členských štátov, 27 súčasných akčných plánov na odstránenie vážnych nedostatkov v systémoch riadenia a kontroly týchto členských štátov | Dokončiť následný postup v súvislosti s 13 akčnými plánmi na nápravu | Akčné plány na nápravu (EFRR – 7, ESF – 6) v členských štátoch dokončené so sledovaným výsledkom | 31. 12. 2009 | 1.3.a a 1.3b | Dokončiť 20 postupov pozastavenia a úprav financovania, ktoré prebiehajú v súčasnosti za obdobie 2000 – 2006 a 34 postupov úprav financovania z auditov ukončenia za obdobie 1994 – 1999 | Dokončiť 7 zostávajúcich postupov pozastavenia platieb a úprav financovania za obdobie 2000 – 2006 a 17 zostávajúcich postupov úprav financovania z auditov ukončenia za obdobie 1994 – 1999 | Postupy pozastavenia platieb/úprav financovania ukončené úpravami financovania odsúhlasenými členským štátom alebo na základe rozhodnutia Komisie v lehote 24 mesiacov. | 31. 12. 2009 (30. 06. 2009 pre postupy za obdobie 1994 – 1999) | 1.4. | Následný postup v prípadoch individuálnych závažných chýb v súvislosti s DAS 2006, ako aj akýchkoľvek dôsledkov na systémy | Prijať konečné stanovisko k 14 zostávajúcim prípadom individuálnych chýb a dokončiť 20 začatých postupov úprav financovania. | Postupy úprav financovania ukončené úpravami financovania odsúhlasenými členským štátom (alebo na základe rozhodnutia Komisie) alebo ukončené bez vykonania úprav (ak Komisia prijme argumenty členského štátu) | 30. 12. 2009 | 3. Preventívne opatrenia na ukončenie programov a projektov za obdobie 2000 – 2006 | 3.1. | Ukončiť audítorské preskúmanie práce orgánov vydávajúcich vyhlásenia o ukončení pomoci (2000 – 2006) | Dokončiť následný postup nadväzujúci na 30 auditov orgánov vydávajúcich vyhlásenia o ukončení pomoci a vykonať dva odložené audity | Audity vykonané a následný postup dokončený so sledovaným výsledkom – primerané uistenie, že orgán vydávajúci vyhlásenia o ukončení pomoci funguje uspokojivo, pokiaľ ide o prípravu ukončenia alebo uplatňovanie nápravných opatrení | 31. 12. 2009 | 4. Preventívne opatrenia na programové obdobie 2007 – 2013 | 4.1. | Preskúmať správy a stanoviská týkajúce sa posúdenia súladu | Dokončiť preskúmanie správ a stanovísk týkajúcich sa posúdenia súladu pre 152 programov | Administratívna kontrola všetkých zostávajúcich programov | 30. 9. 2009 | 4.2. | Preskúmať vnútroštátne stratégie auditu | Dokončiť preskúmanie vnútroštátnych stratégií auditu pre 67 programov | Administratívna kontrola všetkých zostávajúcich stratégií auditu | 30. 9. 2009 | [1] KOM(2008) 97. [2] SEK(2008) 2756. [3] Ide o predbežný údaj, ktorý sa v účtovnej závierke Komisie za rok 2008 môže zmeniť. [4] Celkový počet programov, resp. projektov je väčší, ako sa pôvodne uvádzalo v akčnom pláne, keďže boli zaradené ďalšie projekty v rámci Kohézneho fondu. [5] Komisia prijala oznámenie o akčnom pláne Komisie na vytvorenie integrovaného rámca vnútornej kontroly 3. februára 2009. [6] KOM(2008) 866. [7] SEK(2008) 2649.